Man se liggaam in veld gekryArgieffoto: Kent Williamson Die Kempton Park-polisie ondersoek ŉ saak van moord nadat die liggaam van ŉ jong man Donderdagoggend deur ŉ plaaswerker in ŉ veld gevind is. Russel Meiring, woordvoerder van ER24, het gesê paramedici is omstreeks 08:30 na ŉ veld langs die R23-snelweg in die Glen Marais-omgewing aan die Oos-Rand ontbied nadat die plaaswerker van ŉ nabygeleë plaas op die liggaam afgekom het. “Paramedici is sowat 600 meter van die pad af die veld in gelei waar die liggaam aangetref is. Hy het verskeie groot wonde aan sy kop gehad en was reeds dood. Sy hande en voete was ook vasgebind,” het Meiring gesê. Kapt. Jethro Mtshali, woordvoerder van die Kempton Park-polisie, het aan Maroela Media bevestig die man, in sy laat 20’s, is met verskeie koeëlwonde aangetref. “Die motief vir die moord is nie in dié stadium bekend nie. Voorlopige ondersoek dui daarop dat die man moontlik van êrens na die veld geneem is, waar hy geskiet is. ŉ Nadoodse ondersoek word gedoen om vas te stel hoeveel keer hy geskiet is,” het Mtshali gesê. Die man het geen vorm van identifikasie by hom gehad nie en die polisie is nog besig om sy identiteit te probeer vasstel.